Klorofila kloroplastoetan dago (berde koloreko esferetan).
**Klorofila** fotosintesian funtsezko zeregina betetzen duen pigmentu berdea da, landareen kloroplastoetan dagoena. Pigmentu honi esker landareek eguzkitik jasotzen duten argi-energia energia kimiko bihurtzen dute. Landareek ez ezik, algek eta zianobakterioek ere klorofila dute (nahiz eta azken hauetan kloroplastorik ez egon).

Egitura kimikoa
---------------

**a**, **b** eta **d** klorofilen egitura
**c** klorofilaren egitura

  

Klorofila molekulak bi osagai ditu: porfirina-eraztuna eta fitol izeneko kate luzea.

Porfirina-eraztuna tetrapirrolikoa da, zitokromo eta hemoglobinaren antzekoa, baina porfirina horrek magnesio atomoa du eraztunaren erdian, burdina atomoa izan beharren (*irudia*). Magnesio hori lau nitrogeno atomoei lotuta dago.

Fitola metilo (-CH3) zatiak dituen kate hidrokarbonatu luzea da. Hidrofoboa da, hots, ez du urarekiko afinitaterik. Fitol horri esker lipidoekin eta fotosintesi-mintzetako proteina hidrofoboekin elkartu daiteke klorofila.

Klorofila-motak
---------------

Egitura eta propietate desberdinetako klorofilak daude; **a**, **b**, **c** eta **d** dira garrantzitsuenak, eta hainbat bakteriok ere bakterioklorofilak dituzte.

 **a** eta **b** klorofilen xurgapen-espektroa

  

Klorofilarik arruntenak landareetan eta alga berdeetan dauden **a** eta **b** klorofilak dira. Alga arretan **c** klorofila dago, eta alga gorrietan **d** motakoa.

Klorofila horietako bakoitzak uhin-luzera desberdineko argia xurgatzen du. A klorofilak, esaterako, argi gorria eta urdina xurgatzen ditu, eta berdea isladatu (horregatik da berde kolorekoa). B klorofilak ere argi urdina xurgatzen du (460 nm-koa) gehienbat.

Funtzio biologikoa
------------------

Klorofilak fotosintesiaren argi-fasean parte hartzen du, eguzkitik datorren argi-energia energia kimiko bihurtzen lagunduz.

Fotosintesi oxigeniko izeneko prozesuak bi fase ditu: argitakoa eta ilunpekoa. Argi-fasean argi-energia hartu eta energia kimiko sortzen da (ATP eta NADPH2). Ilunpeko fasean sortutako energia kimikoa konposatu organikoen sorreran (glukosa) parte hartzen du.

Klorofilak berezitasun bat du: argiaren aurrean elektroiak erraz galtzen ditu. Galdutako elektroiak *elektroi-garraio*rako kate batean sartzen dira, non molekula bat erreduzitzen da (NADP) eta ATP eratu egiten da. Ilunpeko fasean bi molekula horiek, hain zuzen, CO2 glukosa bihurtzeko erabiliak izanen dira.

Ekologia
--------

Argiarekiko duen portaera kimikoari esker erraz antzeman daiteke klorofila. Neurketa optikoaren bidez erraza da ur-lagin batean klorofila-maila jakitea. Honek fitoplanktonaren kontzentrazioaren informazioa ematen du, eta baita ere jarduera biologikoarena. Beraz, klorofilaren neurketak ekosistema baten eutrofizazioari buruzko informazioa eskura jartzen du.

Kanpo estekak
-------------

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q43177
* Commonscat Multimedia: Chlorophyll

---

* **Identifikadoreak**
* BNF: 120073259 (data)
* GND: 4147817-4
* LCCN: sh85024579
* NDL: 00574346
* NKC: ph640631
* AAT: 300013127
* **Hiztegiak eta entziklopediak**
* Britannica: url
* **Medikuntzako identifikadoreak**
* MedlinePlus: 002893
* MeSH: D002734
* **Kimikako identifikadoreak**
* Número CAS: 1406-65-1
* ChEBI: 28966
* UNII: 00WNZ48OR9
* KEGG: C01793
* **Biologiako identifikadoreak**
* MGI: 1406-65-1

 |

* Wd Datuak: Q43177
* Commonscat Multimedia: Chlorophyll